google/wiki40b huggingface dataset:
World Touring Car Championship

World Touring Car Championship (WTCC) er en internasjonalt mesterskap for standardbiler som blir regulert av Det internasjonale bilsportforbundet (FIA). Serien er egentlig en videreføring av ETCC som ble lagt ned i 2005.
Serien hadde sitt første mesterskap i 1987, men på grunn av for høye kostnader ble det bare en sesong.
I 2001, ble ETCC igjen styrt av FIA. Og etter interesse fra bilprodusentene, ble serien omdøpt til dagens WTCC i starten av 2005-sesongen. Serien er nå ansett som den tredje viktigste mesterskapet regulert av FIA, etter Formel 1 og World Rally Championship.
Serien kjøres på tolv forskjellige baner på fire kontinenter verden rundt. Bilprodusentene BMW, Honda, Seat og Chevrolet deltar med et ulikt antall biler hver. Tidligere kjørte også Alfa Romeo men de la opp etter WTCC-sesongen 2007.
WTCC-sirkuset tar også en tur innom Skandinavia. Siden 2007 har det vært arrangert løp på Scandinavian Raceway i Anderstorp.

Regler

Det kjøres to heat. Før det første heatet kjøres det en kvalifisering, den som har raskest tid får start først, den som nest raskest starter som nummer to, og så videre. Etter at første heat er kjørt snur man på startoppstilling for de åtte første i heat 1. Slik at den som startet som nummer åtte i heat 1, skal nå starte fremst i heat 2. Den som hadde fremste startspor i heat 1, starter nå som nummer åtte i heat 2. De førerne som er mest fremgangsrike etter hver helg får straffvekter på maksimalt 80 kilo under det neste løpet.
Mørrifjorden

Mørrifjorden er en fjordarm av Åfjorden i Åfjord kommune i Trøndelag. Fjorden har innløp ved Askerholmen i nord, nesten helt innerst i Åfjorden og strekker seg 2,5 kilometer sørover til gården Møri, som fjorden er oppkalt etter. Midt i fjorden ligger Mørriholmen.
Arnvika ligger ved fylkesvei 715 på østsiden av fjorden, fylkesvei 51 går langs størstedelen av vestsiden.
Planckteleskopet

Planckteleskopet er et romteleskop som skal observere den kosmiske bakgrunnsstrålingen. Teleskopet er oppkalt etter den tyske fysikeren Max Planck, og er utviklet i regi av ESA. Det ble skutt opp 14. mai 2009 sammen med Herschelteleskopet på en Ariane V-rakett fra Kourou i Fransk Guyana, og er nå på vei mot sin bane rundt det andre Lagrange-punktet til jorden og solen.
Meandrusa payeni

Utseende

Kroppen har et ytre skjelett (hudplater) som holder de bløte indre organer på plass. Det ytre hudskjelettet er bygd opp for det meste av kitin.  Bakkroppens indre organer består av fordøyelsesorganer, forplantningsorganer og åndedrett. Åndedrettet hos sommerfugler foregår ikke ved lunger, men ved at luft hentes inn og ut av kroppen gjennom små hull i hudskjelettet (spirakler).  I kroppen er det et svært finmasket system av trakéer som leder oksygenet til kroppens vitale deler. En blodvæske som sirkulerer i kroppen, pumpes rundt av et avlangt rørformet hjerte.  
Brystpartiet består for det meste av vingenes muskulatur. Sanseorganer, for syn, smak og lukt er stort sett plassert i hodet. Nervesystemet består av en bukmarg med to nervestrenger og én nerveknute (ganglion) i hvert kroppssegment. Den første nerveknuten, som ligger foran munnåpningen, er spesielt stor og omtales som hjerne.
Larvens hode består av en hard hodekapsel med noen punktøyne. Under øynene er det noen små antenner larven bruker til å finne riktig føde. Larvens bakkropp består nesten bare av fordøyelsessystemet. Dette er ganske kort og mye av maten larven spiser passerer før all næringen er tatt opp. Avføringen kommer ut som små kuler helt bakerst på kroppen.  Larvene ånder gjennom åpninger i hudskjelettet (spirakler), langs kroppens sider.

Levevis

Parringen skjer ved sammenkobling mellom de to kjønnene. Eggene legges direkte på næringsplanten. Larven lever som plantespiser og er radikalt forskjellige fra de voksne, både i levevis og i kroppsbygning.
Meandrusa payeni tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Mellom larvestadiet og det voksne stadiet er et puppestadium,  en hvileperiode, der sommerfuglens indre og ytre organer endres. Larvens bøyelige og myke kropp omdannes til en puppe med et hardt skall. Når skallet er hardt begynner omdanningen fra larve til den voksne (imago) sommerfuglen. De indre organer brytes i varierende grad ned til en cellemasse.  En omorganisering skjer og dyret bygges opp igjen.  Puppeperioden varierer etter temperaturen.
Skyting under Middelhavslekene 1997

Skyting under Middelhavslekene 1997. Skyting var en av flere sporter under de trettende middelhavslekene som ble arrangert i Bari i Italia i perioden 13. til 25. juni 1997. Det var ellevte gangen som skyting var med på programmet under middelhavslekene. Det ble konkurrert i seksten øvelser og Italia ble beste nasjon med fem gullmedaljer foran Frankrike med tre.
Egentlig

Bak serien

Tekstredaksjonen besto av flere forfattere, blant annet Peder Udnæs, Knut Nærum og Are Kalvø. Prosjektleder Guri Skavlan.
Valget i Mecklenburg-Vorpommern 2016

Valgsystem

Delstaten har et personalisert, blandet flertallsvalg, tilsvarende som ved valget til Forbundsdagen. Det skal i utgangspunktet velges 71 medlemmer av landdagen. Velgerne får to stemmesedler. Den ene stemmen (førstestemmen) går til en person i valgkretsen, mens den andre stemmen går til et parti. Vinneren av personvalgene i de 36 valgkretsene (direktemandater) kommer alltid inn i delstatsforsamlingen. Dersom et parti vinner flere valgkretser enn det partiets andel av andrestemmene skulle tilsi, beholder partiet disse mandatene (overskuddsmandater). Partienes styrkeforhold i parlamentet avgjøres imidlertid av andrestemmen. Overskuddsmandater vil derfor bli kompensert de øvrige partiene med utjevningsmandater.
Sperregrensen for å bli representert i landdagen er fem prosent av andrestemmene. Det gjelder intet vilkår om at partiet vinner et bestemt antall valgkretser (direktemandater).
Valgperioden er fem år. Stemmeretten og valgbarheten gjelder alle voksne statsborgere, som i minst 37 dager har hatt hovedbosted i Mecklenburg-Vorpommern.

Utgangsposisjon

Ved valget i 2011 oppnådde SPD 36,5 % av stemmene, CDU 23 %, Die Linke 18 %, Die Grüne 8,7 % og NPD 6 %. De 71 setene ble fordelt slik: SPD 27, CDU 18, Die Linke 14, De grønne 7 og NPD 5.

Resultat

Resultatet ble at SPD fikk 26 medlemmer, Die Linke 11, AfD 18 og CDU 16 medlemmer av landdagen. Erwin Sellering og SPD kan dermed, ved koalisjon med enten Die Linke eller CDU, beholde regjeringsmakten. AfD ble for første gang delstatens nest største parti. De Grønne og NDP gikk ut av delstatsparlamentet.
Alireza Beiranvand

Landslaget

Han ble tatt ut i Irans tropp til VM i fotball 2018 i Russland.
Erne

Elva Erne, nordvest i Irland, kommer fra innsjøen Lough Gowna i grevskapet Cavan og renner igjennom Fermanagh (grevskap). Den renner igjennom øvre og nedre Lough Erne. Ved Ballyshannon i Donegal (grevskap) renner elva ut i Donegalbukten som munner ut i Atlanterhavet.
Grevskapet Fermanagh ligger i den britiske provinsen Nord-Irland, mens Cavan og Donegal ligger i republikken Irland, så elva begynner i republikken, renner inn i Nord-Irland og renner igjen inn i republikken.
Elva er 120 kilometer lang og er populær for sitt ørretfiske. Det er mange fine fiskeplasser både langs elva og dens bielver.
Byen Enniskillen ligger for det meste på en øy i elva.
Erne har forbindelse for båter med elva Shannon og Grand Canal og Royal Canal igjennom Shannon-Erne-kanalen. Selv om det er mulig å ta seg frem med båt langs mesteparten av elva er det ikke forbindelse for båter ut i sjøen.
Erne er oppkalt etter en irsk sagn-prinsesse som het Éirne.
Hedda Gabler (2015)

Handling

Hedda, den vakre datteren til avdøde general Gabler, vender tilbake fra bryllupsreisen med sin akademikerutdannede ektemann Jørgen for å konfronteres med det gifte livets kjedsomhet og banalitet. Selv om hun knapt har mer enn lattermild forakt for sin ektemann, har han gjort henne gravid og hun er opprørt over tanken på å bære fram hans barn og de forandringene som morsrollen vil påtvinge hennes framtid. Når hennes «gamle flamme», Løvborg, dukker opp igjen og truer både Jørgens karriereutsikter og hennes egen «amour propre», planlegger Hedda å ødelegge ham, men i prosessen ødelegges hun også selv.
Måltips

Måltips var et norsk pengespill fra Norsk Tipping som eksisterte fra 1989 til 1994. Spillet gikk ut på at man skulle tippe i hvilke 8 av 30 oppsatte fotballkamper det ble scoret flest mål. Det foregikk ukentlig og man måtte levere kupong hos en kommissær. Kupongen hadde omtrent av samme format som tippekupongen. Spillet hadde en omsetning på rundt 5 millioner kr i uken i 1992.
Prisen per rekke var en krone. Minstesummen man kunne satse for i 1989 var to kroner, og hvis ingen fikk åtte rette ble det jackpot. Det ble også utbetalt premier på syv og seks rette. Spillet startet 23. februar 1989.
Måltips ble erstattet av Oddsen i 1994.
Fotball under Panamerikanske leker 1991

Fotball under Panamerikanske leker 1991. Fotball var en av flere sporter i de ellevte Panamerikanske leker som ble arrangert i Havanna på Cuba i perioden 2. til 18. august 1991. Det var ellevte gangen som fotball var med i de panamerikanske leker. Det var kun en turnering for menn.
Subterranean

Notat

Sangen «Dead Eternity» kan også bli funnet på albumet The Jester Race, med Anders Fridén som vokalist. Sangen «The Inborn Lifeless» finnes også på The Jester Race, hvor den heter «Dead God in Me». Sangen har der en litt forlenget avslutning.
Chetumal

Chetumal er hovedstad i den meksikanske delstaten Quintana Roo, og er også administrasjonssentrum i Othón P. Blanco kommune. Byen ble grunnlagt den 5. mai 1898 under navnet Payo Obispo. Den fikk offisielt navnet Chetumal i 1936. Chetumal befinner seg ved grensen til Belize, noe som gjør den til en viktig handelsby. I 2010 hadde den ei befolkning på 151 243.
Navnet Chetumal er yukatansk maya og betyr «Hvor det vokser røde trær».
Jo Stein Moen

Biografi

Han er sønn av Asbjørn Moen, professor i økologi og naturvern ved NTNU Vitenskapsmuseet, og vokste opp i Trondheim. Jo Stein Moen er cand.mag. fra NTNU med mellomfag i historie og studier i medievitenskap og sosiologi.
Jo Stein Moen var nestleder i Arbeidernes ungdomsfylking (AUF) 1996–2000. Moen var i 1997 politisk rådgiver for statsminister Thorbjørn Jagland, og i 1998 politisk rådgiver for Jagland som var Arbeiderpartiets parlamentariske leder i Stortinget. I 1999–2000 arbeidet Moen som prosjektkoordinator ved Programme for International Co-operation and Conflict Resolution (PICCR) ved forskningsstiftelsen Fafo i Oslo. Han var i 2000–2001 politisk rådgiver i Miljøverndepartementet i Stoltenberg I-regjeringen. Han leder i dag (2008) Stavne/Sverresborg Arbeiderlag i Trondheim, og er sentralstyremedlem i organisasjonen Nei til EU.
Han var fra årsskiftet 2001/2002 kommunikasjonsrådgiver i Gambit Hill & Knowlton, Røe Kommunikasjon og Tibe PR Trøndelag. Fra 1. juni 2010 er han kommunikasjonssjef i Norsk Marinteknisk Forskningsinstitutt AS (Marintek), en del av SINTEF i Trondheim. Moen er også sentralstyremedlem i Norsk Kommunikasjonsforening siden 2007.
Moen har gitt ut flere sakprosabøker om politikk og historie. I 2004 utga Moen, Tore O. Sandvik, Wegard Harsvik og Anne Marit Bjørnflaten ut boken Et nytt nei, om utviklingen av EU siden folkeavstemningen i 1994.
Den 12. oktober 2009 utga Moen boken Tusen dager - Norge og den spanske borgerkrigen 1936-1939 om Norge og den spanske borgerkrigen, sammen med Rolf Sæther, tidligere administrerende direktør i Norges Rederiforbund. Boken ble høsten 2009 kjøpt inn av staten gjennom Kulturrådets innkjøpsordning for ny, norsk sakprosa, og er omtalt som «et standardverk» av professor Bernt Hagtvet i Ny Tid den 22. januar 2010. Anmelder Stian Bromark i Dagbladet omtalte boka som «en innsats som avtvinger respekt», og mente at «kildetilfanget, inkludert det enestående billedmaterialet, bør en forsker misunne dem.» Moen er tatt opp som medlem i Den norske historiske forening (HIFO) etter forskningsarbeidet med boken.
I 2012 utga Moen sammen med Trond Giske boken Utøya : en biografi om Utøyas historie.
Jo Stein Moen er medlem av Norsk faglitterær forfatterforening.
Daniel Kirkwood

Liv og virke

Kirkwood ble professor i matematikk ved Delaware college og ved Indiana-universitetet i Bloomington i 1856. Han er kjent for sine undersøkelser av asteroidenes baner. Han oppdaget at asteroidene generelt er forent i grupper ved ulike avstander fra solen, avskilt av relativt tomme luker. I 1866 forsøkte han å forklare dette med planeten Jupiters forstyrrende påvirkning på disse legemenes bevegelser. Disse «lukene» kalles i dag kirkwoodgap.
Han er også kjent for sine undersøkelser av planetsystemets dannelse, av saturnringens delinger og av sammenhengen mellom kometene og meteorsvermene. Kirkwood-observatoriet i Bloomington ble fikk i 1900 navn til hans ære.
Heterogomphus bicuspis

Utseende

En middelsstor, kraftig, svart, blank hornbille. Hannen har et middels langt, nokså rett horn på hodet, dette er litt kløvet i spissen, og to tettstilte, små knøler øverst  på pronotum, området under disse noe uthulet. Hunnen mangler horn, og pronotum er rundet uten framspring.

Levevis

Til tross for at noen av artene er ganske vanlige er det lite man vet om biologien til disse billene. Larvene til de artene der disse er kjente lever i jorda der de spiser dødt, organisk materiale. De voksne billene er aktive om natta og kommer gjerne til lys. Disse artene er ikke regnet som skadedyr.

Utbredelse

Arten er kjent fra fjellområder i Colombia og Bolivia.
Lizzie Borden

Hoppetau-rim

Drapshistorien gav opphav til et rim brukt av jentunger til hoppetaulek:
Lizzie Borden took an axe

And gave her mother forty whacks.

When she saw what she had done 

She gave her father forty-one.
Det norske universitetsråd

Det Norsk universitetsråd ble stiftet i 1977, som et samarbeidsorgan for norske høgskoler og universiteter. I 1958 ble det holdt faste rektormøter, og det var disse møtene som førte til etableringen av det norske universitetsrådet. I startfasen gjaldt dette rektorene fra Universitetet i Oslo, Universitetet i Bergen, Norges tekniske høgskole, Norges lærerhøgskole, Norges Handelshøyskole, Norges landbrukshøgskole og Norges veterinærhøgskole, som ble enige om å møtes en eller to ganger årlig for å kunne diskutere og ta opp problemer av felles interesse. I tillegg til å kunne ta opp og drøfte saker der det var en felles interesse, ville det norske universitetsråd også ha som oppgave å utnevne representanter til nordiske, europeiske eller andre fellesorganer der norske høgskoler og universiteter burde ha en felles stemme.

Opprettelsen

Ved rektormøtet i 1977 fant stiftelsen av det norske universitetsråd sted. Det ble fattet endelig vedtak om reglement for rådet, og dermed også stiftelsen. Medlemmene var: Universitetet i Oslo, Universitetet i Bergen, Universitetet i Trondheim, Universitetet i Tromsø, Norges landbrukshøgskole, Norges Handelshøyskole, Norges veterinærhøgskole, Arkitekthøgskolen i Oslo, Norges idrettshøgskole og Norsk Studentunion.  Studentene ble representert gjennom Norsk Studentunion og senere gjennom studentenes landsforbund

Sammenslåing og stiftelsen av Universitets- og Høgskolerådet

I 1994 besluttet 26 norske høgskoler å opprette et eget organ, formet etter det norske universitetsråd. Det norske høgskolerådet ble konstituert i januar 1995, som et fellesorgan for de statlige høgskolene. I 1999 var det enighet mellom det norske universitetsråd og det norske høgskolerådet at det ikke lenger var et grunnlag for en todeling mellom den eksisterende universitets- og høgskolesektoren. Den 7. mai 2000, ble det holdt møte i det øverste organet i begge organisasjoner. På disse møtene ble det enstemmig enighet om at de to organisasjonene gikk sammen til en. Dagen etter, den 8. mai, ble Universitets- og høgskolerådet (UHR) opprettet.
Kapp Martin

Kapp Martin er et nes nord i Bellsund, mellom Van Muydenbukta og Lågnesbukta – helt sørvest i Nordenskiöld Land på det sentrale Spitsbergen, Svalbard. I vest ligger odden Lågneset på andre siden av Lågnesbukta. Dette avslutter den helt flate Lågnesflya.
Kapp Martin har en fyrlykt – Bellsund fyr – og innenfor odden en del innsjøer. Fyret hadde også losstasjon allerede i mellomkrigstiden.
Stedet er oppkalt etter den svenske botanikeren Anton Rolandsson Martin som foretok en reise på Svalbard i 1729. Et hus ble her reist av Northern Exploration Company, uvisst når men sannsynligvis en gang omkring 1900–1915. Stedet forfalt og ble i 1932 overtatt av Staten. Dette oppgis tidvis å være en ekspedisjonslokalitet for Johan Hagerup, men denne lå antakelig lengre vest på Lågneset.
Det er videre en hytte enda litt lengre nordøst, i Slettnesbukta som er en del av Van Muydenbukta.
Anlegget inngikk i det som utgjorde Fangstfelt 7 (Lågneset). Området ble brukt i norsk pelsdyrfangst i tiden før andre verdenskrig.
Stedet inngår i Nordenskiöld Land nasjonalpark.
Margrethe Knudsdatter Ulfeldt

Margrethe Ulfeldt til Totterupholm (født 17. juni 1641 på Salling Østergaard i Jylland, død 1. mai 1703 i København) var en dansk adelsdame og klosterstifter gift med sjøhelten Niels Juel.
Hun var datter av den høytstående officer Knud Ulfeldt til Svenstorp og Skedal (1609–1657) og Vibeke Clausdatter Podebusk (1608–1645). Hun tilbragte sin barndom og ungdom i Landskrone i Skåne hvor hennes far var lensmann. I 1660 ble hun forlovet med admiral Niels Juel, og året etter gift med ham i København. Paret hadde flere boliger deriblant Valdemars slott i Tåsinge, og det senere Thotts palé på Kongens Nytorv.

Enkestand

Under ektemannens mange fravær, var det Margrethe som sto for godsdriften. I 1697 døde han i paléet på Kongens Nytorv, hvoretter han ble hedret med et veldig gravmæle i Holmens kirke. Etter Slaget i Køge Bugt hadde Juel brukt rentene av en sum på 4000 riksdaler til veldedige formål. Denne fikk Margrethe i sin enkestand forøket til 8000 riksdaler, blant annet ved å selge paléet til kongens elskerinne Sophie Amalie Moth. Sammen med fru Berte Skeel kjøpte hun deretter Sortebrødregaard i Roskilde med tilhørende gods hvor de i 1699 opprettet et kloster for adelige og ugifte kvinner; Roskilde adelige Jomfrukloster. Til utsmykning av klosteret, donerte hun blant annet et maleri av slaget i Køge bukt.
Hun døde den 1. mai 1703 og etterlot seg et minne som godhjertet, gavmild og omsorgsfull overfor de svake. Klosteret lever videre den dag i dag, og slo seg i 1975 sammen med Odense adelige Jomfrukloster.
Ramban (distrikt)

Demografi

Ved folketellingen i 2011 var det 283 313 innbyggere i distriktet, mot 214 944 i 2001. Den urbane befolkningen utgjør 4,16 % av befolkningen.
Barn i alderen 0 til 6 år utgjorde 19,32 % i 2011. Antallet jenter i den alderen per tusen gutter var 931.
Storetveitmarken

Storetveitmarken er en kommunal park på Storetveit, som ligger mellom Minde, Fantoft og Fjøsanger i Bergen. Den er et viktig rekreasjonsområde for barn og unge. Ved Storetveit skole blir fotballbanen mye brukt til fotball, men er også en yndet øvingsplass for kitere. På vinterstid kommer barnefamilier fra alle kanter av byen hit for å ake eller å lære de små å stå på ski. På slike dager står biler parkert langs hele Kirkevegen. Nord for marken ligger Storetveitåsen med godshus som tilhørte Willhelm Mohr, som også donerte markene til kommunen.
Fylkesvei 3308

Fylkesvei 3308 går mellom Rognsbru og Fjellbrua i Skien kommune. Veien er 4,6 km lang.
Frem til 2019 hadde veien betegnelsen Fylkesvei 56.
Pseudocalaspidea

Utseende

En ganske stor (20-25 millimeter), flat, avlangt oval, halvmatt, brunsvart skjoldbille, dekkvingenes sider med et langt, gulaktig eller rødlig felt. Hodet er lite men godt synlig ovenfra. Pronotum er rundet, uten store sideflater, mye smalere enn dekkvingene. Dekkvingene er rundede. Antennene er ganske tynne. Beina er ganske korte, føttene utvidete.

Levevis

Både larver og voksne lever på planter og eter fra dem. Vertsarten for denne, trolig nokså sjeldne, arten er ukjent, men beslektede arter lever på palmer.

Utbredelse

Arten er kjent fra Colombia, Ecuador og Peru, muligens også fra Mexico.
Espen Steffensen

Klubbfotball

Steffensen har spilt for fotballag som Hordvik, Odda, Toppe, Bergen Nord og Gulen

Tidlige klubber

Steffensen har vært trener for Bergen Nord, Odda, Vadmyra, Brann U og Varegg før han begynte å arbeide for SK Brann.

Brann

Han har vært ansatt som assistenttrener siden 2003, og hadde kontrakt frem til 31. desember 2008. Sommeren 2008 ville imidlertid Brann at Steffensen skulle gå over til en annen stilling som speider i klubben til fordel for Harald Aabrekk, noe Steffensen selv ikke ønsket, og det hele endte med at kontrakten ble avsluttet 7. august 2008.

Løv-Ham

Høsten 2008 ble det annonsert at Steffensen var ansatt som sportslig leder i Løv-Ham og har særlig ansvar for å skaffe nye spillere til klubben. Etter ett år i jobben annonserte Steffensen at han fratrådte stillingen som sportssjef.
Klette (Haug)

Klette, Øgarden eller Ødegaarden (gnr. 99) var en gård i nedre Haugsbygd i tidligere Norderhov herredskommune, nå Ringerike kommune i Buskerud. Eiendommen ligger langs begge sider av Klekkenveien og utghør cirka 106 daa. Bygningsmassen er borte (bortsett fra en villa), men inntil for noen få år siden sto det fortsatt ei gammel løe ved avkjørselen til Tollevsløkka på Vesterntoppen. Nabogården Vestern ligger like sørvest av Klette, og på høyden ovenfor ligger Sætrang-gårdene.
Navnet Klette stammer trolig fra det norrøne uttrykket klettr, som betyr fjellknatt og nok har med gårdens beliggenhet å gjøre. Landskapet der stuper ned mot Randselva i ei smal revne. Der finner man også Holtbekken, som like før utløpet til Randselva danner et cirka 15 m høyt fossefall - Gampefossen. Klette nevnes første gang som Klættæ i et diplom (DN. IV 242) fra 23. februar 1346. I 1723 blir jorda benyttet som eng av Hesleberg og Tanberg. Det antyder at gården da kan ha ligget øde, noe som kan være opphavet til dagens navn på den: Ødegaarden.
Grunnen der Klette lå kan for riktig lenge siden ha tilhørt Tanberg eller Hesleberg, eller kanskje en kombinasjon der disse gårdene var forent under navnet Berg. En slik teori mangler imidlertid dokumentarisk støtte, selv om den kan forklare at nettopp disse to gårdene brukte marka der Klette lå som eng på 1700-tallet. Dessverre eksisterer det heller ingen form for dokumentasjon for en gård med navnet Berg i det området der de gamle storgårdene Tanberg og Hesleberg ligger, men flere har framsatt teorier om dette.
Kriminalomsorgens høgskole og utdanningssenter

Fengselsskolen

Fengselsbetjentutdanningen ble i 2012 godkjent høgskole av Nasjonalt organ for kvalitet i utdanningen (NOKUT). Fengselsbetjentutdanningen er en toårig høgskole som fører frem til den akademiske graden høgskolekandidat i straffegjennomføring. Utdanningen gjennomføres med lønn. Den teoretiske grunnutdanningen foregår ved KRUS i Lillestrøm. Den praktiske opplæringen foregår under utplassering ved et fengsel i ett år. KRUS gir også kriminalomsorgsfaglig utdanning til verksbetjenter.
Pardosa paludicola

Utseende

Pardosa paludicola er brun eller brunsvart, med en svakt lysere midtstripe over forkroppen, den har ingen markerte mørkere flekker. Den er ligner Pardosa atrata og Pardosa amentata. Som voksne (imago) er hunnen mellom 8 og 10 mm, mens hannen er mellom 7 og 9 mm lang (kroppens lengde).
Mange av artene i slekten Pardosa er ganske lik hverandre og er variable i farge, selv om enkelte kan ha artstypiske flekker (mønster). For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp (abdomen) og et hode-bryst parti (prosoma eller cephalothorax). Foran på hodet er det åtte øyne, hvorav de to midterste er langt større enn de andre.

Levevis

Pardosa paludicola finnes helst i skoglysninger, i myrlendte områder og nær små dammer.
1. divisjon fotball for menn 2011

Opp- og nedrykk

De to beste lagene rykket direkte opp til Eliteserien 2012, mens fire lag rykket ned til 2. divisjon 2012. Det ble ikke spilt kvalifisering om opprykk denne sesongen.
Opprykk: Hønefoss og Sandnes Ulf
Nedrykk: Asker, Nybergsund, Randaberg og Løv-Ham